**adagio patologic**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cheia sol

amore mio

nu descuie lacătul buzelor

stă zâmbind la capătul portativului

schimbând sensul orelor care îşi deapănă propria simfonie

vezi coarda aceea tensionată

prea întinsă între ieri şi mâine

dar prezentul nostru

unde e

pe care latură a cubului te-ai aşeza să mă aştepţi

şi până când se vor spune despre noi poveşti

ai căror protagonişti nu am fost niciodată

spune-mi tu de unde ai începe

ca eu să pot scrie finalul romanţei

\*\*\*

știu să solfegiez portativul trupului tău

corzile sună suav sub atingeri

niciodată prea tensionate să nu le înţeleg capriciul

nu-i loc pentru noi la mesele tăcerii

te aud vorbindu-i îngerului

pe care-l aşezi în brad în fiecare iarnă

murmurând Ave Maria

fiecare anotimp îşi scrie povestea

aparținem tuturor şi nimănui

protagoniști ai actelor apoteotice

cortina ne prinde pe scenă

întotdeauna pregătiți pentru bis

îți distilez secretele inimii

într-un poem alb

ca sărbătoarea care dă buzna peste noi

finalul romanței amână-l

liliana trif ioan grigoraș